Amalunga Eale Lephalamende Aqhuba Umhlangano Wokuhlaziya Ezempilakahle
Lumhlangano uqoqwe ngabenhlanganiso yamalunga edale lephalamende kumanyano wamazwe angezansi kwezwekazi le Africa, iSouthern African Development Community Parliamentary Forum.
BULAWAYO — Amalunga edale lephalamende asekhuthazwe ukuphatheka kwezempilakahle ekuguquleni izinqumo ezikhona, ukukhangela inhlelo zikahulumende kanye lokukhuthaza uzulu ekunanzweni kwamalungelo oluntu kwezokulwisan komkhuhlane wengculaza kanye lezemacansini. Inkuthazo le iphume emhlanganweni ophathwe yinhlanganiso yamalunga edale lephalamende enhlanganisweni yamazwe angezansi kwezwekazi le Africa, iSouthern African Development Community Parliamentary Forum. Inhlanganiso le ithi abammeli bezigaba ezitshiyeneyo zelizwe balakho ukuletha inhlupho zabantu kwezempilakahle edale ukuze kuguqulwe imithetho, ukukhangela ukusetshenziswa kwemali ukuze uhlangothi lwezempilakahle lwabelwe eyaneleyo kanye lokubona ukuthi izinqumo ezibekiweyo ziyalandelwa ngokugcweleyo. Ngaphansi kohlelo lolu, linhlanganiso ithi izaphathisa abesifazana abakudale lephalamende ukusekela ukuqhutshwa kwenhlelo zempilakahle emazweni ayisithupha abalisa iLesotho, iMauritius, iSeychelles, iTanzania, iZambia kanye leZimbabwe. Ongene lumhlangano, emele iBulawayo East edale lephalamende, uNkosazana Tabitha Khumalo, uthi kuqakathekile ukuthi abammeli bakhulumisane ngengculaza kanye lamalungelo abantu emacansini. Elinye ilunga ledale lephalamende elingene lumhlangano nguDr Ruth Labode. Yena uthi kuqakathekile ukuthi bakhulumisane ukuze kubekwe imithetho ezaphathisa amazwe akheleneyo ukuthi imikhuhlane ingamemetheki njalo abantu bathole ukwelatshwa emazweni abayabe bekiwo kungakhathalekile ukuthi yizizalwane zangaphi. UMaKhumalo uqhubeke esithi imihlangano enje iqakathekile ukuthi kukhulunyiswane ngokutholakala kwemali yokuqhuba inhlelo lapho inhlanganiso ezithile zingasaqhubeki kuleli lakwamanye amazwe esakhelane lawo. Okhangela ukuqhutshwa kwenhlelo enhlanganisweni ye SADCPF, uNkosazana Loveena Dookhony, uthi amazwe la ayisithupha abazasebenzelana lawo abhekane lendubo ezitshiyeneyo ezilulaza amalungelo oluntu njalo zenze kubelula ukumemetheka kwegcikwane lengculaza. Ezinye zalezi ndubo uthi zigoqela ukusilela kwemithi, imithetho engavikeli uzulu kanye lenani labesifazana labantwana eliqhubeka lisifa ekubeletheni. "E:. Olwela amalungelo oluntu ikakhulu ilungelo lalabo abalutshwane abagoqela abathengisa imizimba kanye lezitabane, uNkosazana Sithabiso Ndlovu, uthi ingxoxo ngokuqeda ukumemetheka kwengculaza kanye lamalungelo eSexual and Reproductive Health azingeke zibe lempumela nxa abantu okuyibo ababhekane lodubo betshiywa phandle ngenxa yemithetho elobandlululo. Umhlangano lo wamalunga edale lephalamende uphathwe ngaphansi kwendikimba ethi “Promoting Collective Response by Parliamentary Committees in Zimbabwe on Sexual and Reproductive Health and Rights and HIV/AIDS and Governance”. Ungenwe ngamalunga ephalamende, ingcitshi kwezempilakahle kanye labosibalukhulu bakahulumende. Linhlanganiso yeSADCPF, ithi inhlolisiso abayenileyo iveza ukuthi kusukela kumnyaka ka 2012, amalunga edale lephalamende eZimbabwe, aselesikhathi eqalile ukukhulumisana ngegcikwane kanye lamalungelo oluntu okugoqela imbuzo yokuthi kuyini uhulumende akwenzayo ukuqeda ingculaza kulabo abathengisa imizimba labesilisa abaya emacansini labanye abesilisa, udubo lokucitshwa kwamandla kagetsi ezibhedlela zokubelethela, ukusetshenziswa komthelo wengculaza, ukusetshenziswa kwendlela zokuvikela ukuzithwala kubontanga kanye lokwehliswa kwendleko zokwelapha imvukuzane lokunye okunenginengi.